
LANBIDE-PRESTAKUNTZA ETENGABEAREN ARLOKO ESKUMENEN BANAKETARI BURUZ KONSTITUZIO-AUZITEGIAK EMANDAKO 95/2002 EPAIAREN LABURPENA ETA IRUZKINAK.

Aurrekariak

Lanean ari diren langileen lanbide-prestakuntza, lanbide-prestakuntza etengabearen gaineko Estatuko 1. Hizarmenaren bidez kudeatzen zen orain arte, Estatuak eta gizarte-eragileek sinatutako hitzarmenaren bidez, alegia. Hitzarmen horretan aurreikusten zenez, prestakuntza-programen finantzaketa gizarte-eragileek eta Lan Ministerioak sinatutako Hiru aldeko Hizarmenean ezarritakoaren arabera egin behar zen. Estatuko Lehenbiziko Hizarmen horrek hiru urteko indarraldia izan zuen (1993-1996), eta beste bi hitzarmen egin ziren haren ondotik (1997-2000 eta 2001-2004), eta horiek ere hiru aldeko hitzarmena izendatzen dute prestakuntza-programen finantzaketa ezartzeko.

Generalitateak bereganaturik du lanerako lanbide-prestakuntza etengabea arautzen duen araua edo plana kudeatzeko eta betearazteko eskumena (Eskumenak eskualdatzeko 1577/1991 eta 47/1993 Dekretuak). Eta berak aurkeztu du konstituzionaltasun-errekurtsoa Estatuaren 1993 urterako Erabateko Aurrekontuari buruzko Legearen xedapen gehigarriaren kontra, bai eta, ondoren, eskumen-gatazka positibo bat eragin etengabeko prestakuntzari buruz 1992/12/22an sinatutako hiru aldeko hitzarmenaren aurka .

Ez da ahaztu behar EAEn bestelakoa dela sistema, Hobetuz fundazioak kudeatutako lanbidearteko hitzarmen bereziak baliatzen baitira.

Konstituzio-auzitegiaren 95/2002 epaian (apirilaren 25ekoa) jasotako doktrina

Konstituzio-auzitegiak alde batera uzten du irakaskuntzaren gaia, uste baitu etengabeko prestakuntza ezin dela sartu araututako lanbide-heziketaren barruan.

Uste du, orobat, esku artean duen kasua ez dela Enpleguaren Estatuko Funtsari buruzkoa, sistema ez baitago funts baten eran taxuturik, eta lanbide-prestakuntza etengabea ere ez baitago kokatuta Estatuak enplegu betea lortzeko egiten duen politika ekonomiakoaren barruan. EKaren 149.1.13 artikuluak aipatzen duen eskumen-titulua ere ezin da baliatu, zeren eta hitzarmen horietan aurreikusten diren neurriek ez baitute eragin aipagarririk ekonomia-jarduera erabatekoan.
Aitzitik, esku artean duen kasua lan-arloko legeriari dagokiola uste du (Ekren 149.1.7), langileen eskubide berezi baten arauketaz ari baita: lanbidean gora egiteko eskubideaz eta lanean hartu beharreko lanbide-prestakuntzaz.
Gai horretan, jakina denez, Estatuak araugintzarako eskumena du, eta autonomia-erkidegoek Estatuak egindako arauak betearaztekoa, eta, eskumen horretaz baliatuz, zerbitzuak antolatzeko barne-erregelamenduak eman ditzakete.
Ondoren, Konstituzio-auzitegiak xehekatu egiten du gaia, eta lanbide-prestakuntza (prestakuntza-programak betearaztea) eta programen finantzaketa kudeatzeko eskumena bereizten ditu:
1) Prestakuntza-programen kudeaketa, Estatuko Hitzarmenetan ezartzen denez, Estatuaren ordezkariez eta gizarte-eragileen ordezkariez osatutako bitariko organo batzuen esku dago. Konstituzio-auzitegiaren 95/2002 epaiaren arabera, kudeaketa-sistema hori ez dator bat konstituzionaltasun-multzoan ezarritako eskumen-banaketarekin, ez baititu aintzat hartzen autonomia-erkidegoek lan-arloko legeria betearazteko dituzten ahalmenak. Eta Konstituzio-auzitegiaren iritziz, “bitxia” ere bada sistema hori, zeren eta autonomia-erkidegoenak diren prestakuntza-zentro batzuek osatzen duten sare bat erabiltzen baita etengabeko prestakuntza hori emateko.
Hortaz, autonomia-erkidegoek badute eskumena Estatuko Hitzarmenetan aurreikusten diren programak betearazteko (200 langile baino gehiago dituzten eta Katalunian kokatuta dauden enpresentzako prestakuntza-planak; langile kopuru hori gainditzen duten eta autonomia-erkidego horren lurraldean kokatuta dauden enpresa-elkarteentzako prestakuntza-planak eta prestakuntzarako banakako baimenak).

Epaiaren 16. oinarri juridikoak salbuespen bat ezartzen du, Estatuko Administrazioak batzuetan kudeaketa zentralizatua egin dezakeela esaten baitu; alegia, autonomia-erkidegoek prestakuntza-programa guztiak edo horien arteko batzuk ezin kudeatzea eragiten duten arrazoiak daudenean, hots, programak autonomia-erkidegoaren lurraldeaz gainekoak direnean edo autonomia-erkidegoek kudeaketa egitea eragozten duten bestelako arrazoi batzuk daudenean, Estatuko Administrazioak egin dezake kudeaketa.
2) Programen finantzaketaren kudeaketa: Hiru aldeko Hitzarmenaren bidez, gizarte-eragileek eta Estatuak programen finantzaketa nola egingo den erabakitzen dute, eta programak kudeatzen dituen organoari eskualdatzen dizkiote baliabideak. Konstituzio-auzitegiak gaitzetsi egiten du egoera hori, autonomia-erkidegoek lan-arloko legeria betearazteko duten eskumenaren kontra doanez gero eta diru-laguntzak kudeatzeko orduan autonomia-erkidegoak bazter uzten dituenez gero.
Konstituzio-auzitegiak 13/1992 epaia aipatzen du, eta nabarmentzen du autonomia-erkidegoek, betearazpen-eskumenak dituztenean, diru-laguntzen kudeaketa egin dezaketela, eta oroitarazten du Estatuak diru-laguntza horien zertarakoa, baldintzak eta tramitazioa zehaztasunez arau ditzakeela, beti ere autonomia-erkidegoek zerbitzuak antolatzeko duten eskumena errespetatzen bada.

Horrexegatik dagokie autonomia-erkidegoei funtsak kudeatzea, eta horrexegatik ezin dizkio Estatuak beste inongo organismori eskualdatu funts horiek; eta, horren ondorioz, Konstituzio-auzitegiak 13/1992 epaian ezarritako doktrinarekin bat etorriz, lurraldeka izendatu behar ditu aurrekontuko kontu-sailak.
Epaiari buruzko iruzkinak
Laburbilduz, Konstituzio-auzitegiaren 95/2002 epaiak EKaren 149.1.7 tituluaren barruan kokatzen du prestakuntza etengabea, eta Konstituzioan horrela kokatuta, ezinbestean dagokie autonomia-erkidegoei lan-arloko legeria betearazteko eskumena eta, ondorioz, lanbide-prestakuntza etengabeko programen kudeaketa bai eta programa horien finantzaketaren kudeaketa.
Autonomia-erkidegoek, eskumen hori erabiliz, egoki deritzeten antolaketa-tresnen bitartez kudea ditzakete prestakuntza-programak (hala beren enplegu-zerbitzu berezi baten bitartez, nola prestakuntza-zerbitzu berezi baten bitartez edo Estatuak erabiltzen zuen egituraz baliatuz...) Hori da autonomia-erkidegoak bere beterazpen-eskumena erabiltzeko duen eremua, eta hor ezar eta taxu ditzake Estatuaren araudia aplikatzeko mekanismoak, araudi hori bere antolaketaren bitartez eta bere lurraldearen ezaugarri sozioekonomiko bereziak kontuan hartuz aplikatzeko mekanismoak, alegia. Autonomia-erkidegoek ezin dute araudi horren ordezko politikarik ezarri; aitzitik, Estatuaren programak kudeatzea eta administratzea dagokie, araudi horrek uzten dien nahierakotasun-tarte horren barruan. Horretarako, prestakuntza-programak finantzatzeko funtsak lurraldeen arabera izendatu behar dira, hala aurrekontuan bertan nola ondorengo hitzarmenetan. Ordezko finantzaketa-sistemak edo -bideak ezartzeko aukera ere azter daiteke: esaterako, lanbide-prestakuntzari dagokion kuotatik kendu eta enpresek Gizarte Segurantzari ordaintzen dizkioten kopuruen bitartez sortuz baliabideak, hain zuzen ere Konstituzio-auzitegiak 195/1996 epaian ezarritakoari jarraituz; harako hartan adierazi zuenez, kuota horiek ez baitira Gizarte Segurantzaren kutxa bakarraren osagai (kutxa horixe da Gizarte Segurantzaren ekonomia-erregimenaren muina).
Konstituzio-auzitegiaren 95/2002 epaiak lehenbiziko ondorioaren salbuespen handi bat hautematen du, Estatuak programen kudeaketa zentralizatzeko balia dezakeen desoreka-elementu bat, alegia. Epai horren 16. oinarri juridikoan, Konstituzio-auzitegiak onartzen du –era arriskutsuan, onartu ere- Estatuak iritzi diezaiokeela autonomia-erkidegoek ezin dituztela egokiro kudeatu zenbait programa, dela autonomia-erkidegoaren lurraldeaz gainekoak direlako edo dela beste arrazoi batzuengatik, eta kudeaketa zentralizatua behar dela halakoetan (Konstituzio-auzitegiaren 13/1992 epaian ere aipatu zuen hori, era lausoagoan bada ere, 8. OJan diru-laguntzak lurraldearen arabera izendatzeko betebeharraren salbuespen bat ezartzen zuelarik).
Nolanahi ere, zentralizatzeko aukera hori salbuespen gisa interpretatu behar da, sekula ez prestakuntza etengabea kudeatzeko kasu orotan erabiltzeko tresna baten gisa; izan ere, Konstituzio-auzitegiaren doktrina, oro har, autonomia-erkidegoen kudeaketaren aldekoa da; Estatuak programak kudeatzeko duen ahalak mugatua izan behar du, zeren eta, bestela, kasu orotarako onartuz gero, Konstituzioa urratuko bailitzateke. Horren inguruan, epaiak gogorarazten du Estatuak arrazoitu egin behar duela zergatik ezin duen autonomia-erkidegoak dena delako kasua kudeatu; hori gertatzeko, ordea, Konstituzio-auzitegiaren 13/1992 epaiaren arabera, “zentralizazioak ezinbestekoa izan behar du, dena delako sektorearen oinarrizko arauketa egiteko orduan neurri horien eraginkortasuna erabatekoa izango dela ziurtatzeko ezinbestekoa, alegia”.

Beste alde batetik, autonomia-erkidegoaren lurraldeaz gaineko eraginaren irizpidea kasu orotarako baliatuz gero (autonomia-erkidego baten baino gehiagotan kokatutako enpresa), gaur egun erabat baliogabetuko litzateke autonomia-erkidegoen eskumena; izan ere, enpresa handiek hainbat lurraldetan, hainbat autonomia-erkidegotan, edukitzen dituzte establezimenduak. Era berean, Auzitegiaren beraren doktrinak eman du bidea lurralde bakar batez gaineko eraginaren irizpide hori agertzen denean beste koordinazio-tresna batzuk baliatzeko: programak hainbat autonomia-erkidegok elkarren arteko koordinazioaren bidez kudeatzea.

Ez da ahaztu behar, azkenik, Estatuak baduela tresna bat autonomia-erkidegoaren betearazpen-eskumen horretan eragiteko: araugintzarako eta finantzaketarako ahalmena, hain zuzen; ahalmen horren bidez, diru-laguntzen zertarakoa, baldintzak eta tramitazioa arau ditzake zehaztasunez (Konstituzio-auzitegiaren 13/1992 epaia).
Horren aurrean, zilegi da argudiatzea Estatuak tarte bat utzi behar diela autonomia-erkidegoei baliabide ekonomikoen zertarakoa zehazteko, era horretan automia-erkidego bakoitzaren ekonomia-, enpresa- eta lan-errealitatea aintzat hartzeko aukera handiagoa izan dadin. Egoki litzateke autonomia-erkidegoei malgutasun apur bat uztea programen behin betiko edukia zehazteko edo berariazko ekintza berezi batzuk sartzeko, nahiz eta, oro har, ez den halakorik aurreikusten; izan ere, ekintza horiek interesgarriak izan daitezke autonomia-erkidego bakoitzaren enpresa-sarearentzat.
Bada malgutasunerako beste tresna bat ere, automia-erkidegoek prestakuntza etengabea era zentralizatuan kudeatzen duten Estatu-organoetan parte hartzeko mekanismoak, hain zuzen.


2004ko urtarrila
Autonomia Politikarako eta Estatutu Garapenerako Zuzendaritza









� Gai honi buruzko argibide bila liburu honetara jo daiteke: “langileak lanbide-prestakuntzarako duen eskubidea”, María del Mar Mirón Hernandez, Consejo Económico y Social, Madrid, 2000; bai eta Laura Díez Bueso egileak esaten dituenak ere Instituto de Estudios Autonómicos de Catalunya-ren “el clip”ean.

